1. Kuri uno musi uri hejuru, igenekerezo rya 22 Kigarama, umwaka w’2017, Turi n’iteka n’akanyamuneza ntangere vyo kwifatanya n’indongozi mu nzego zijejwe kwivuna abansi, kubungabunga umutekano n’igendereza ngo twipfurizanye Noeli nziza n’umwaka mushasha mwiza w’2018 utamaje.
2. Ikiduhimbara imbere y’ibindi vyose, nuko duhuriye hamwe mu gihe Igihugu cacu kirangwamwo amahoro n’umutekano mu mpande zose, Abarundi n’abanyamahanga baba mu Burundi barangura imirimo yabo ya misi yose ata nkomanzi, ivyo tukaba tubikesha umwete, ubutwari, ukwitanga, ubwira n’ubukerebutsi vyaranze umwe wese mu gikorwa ajejwe. Ni mukomere ku muheto, ni mukomere kw’ibanga!
3. Turabakengurukiye bivuye ku mutima ko mwatoye aka kanya ngo dusubire duhurire hamwe muri kino kibanza mu ntumbero yo kwihweza ingene umwaka urangiye wagenze mu mirimo itandukanye mujejwe nkuko mwama mubigira ukwo umwaka utashe.
4. Iruhande yo kugaragaza ivyo mwaranguye muri uyu mwaka turiko turasozera, umusi nk’uyu ni akaryo keza ko kwigira inama yo gutorera inyishu ibibazo mwahuye no gushinga imigambi muzokwisunga mu mwaka ugiye gutangura nkuko mwabitumenyesheje.
5. Mudukundire tubanze kubashimira ku butumire mwaduhaye kugira dusangire akanyamuneza kuri uyu musi udasanzwe ku nzego zanyu aho musezera umwaka w’2017, mukongera mukigina uw’2018 buca utangura.
6. Tuboneyeho kandi, hamwe n’umuryango wacu, kubipfuriza mwese hamwe n’imiryango yanyu Noeli nziza n’umwaka mushasha mwiza w’2018 buca mutangura. Ubabere umwaka wo kubona Ububasha bw’Imana.
7. Uyu mwaka buca mutangura uze ubabere umwaka w’amahoro, umutekano n’iterambere mu ngo zanyu n’aho murangurira imirimo hose, umwaka w’amata n’ubuki. Muze muwugiremwo amagara meza, imigisha myinshi iva ku Mana, muzororanirwe mu kazi, mu banyu no mu vyanyu, mutunge mutunganirwe, eka uze ubarutire uwuheze muri vyose na hose.

**Banyakwubahwa mwese,**

**Ntwazangabo,**

**Batumire bahire;**

1. Umusi nk’uyu ni umwanya mwiza kuri mwebwe muri aha, no kubatari hano ku mvo zitandukanye, wo kwihanagura akuya no kunezerererwa ivyo mwaranguye, mukongera mugasangira ijambo nabo mwafadikanije kugira mushikire iyo ntambwe.
2. Turakenguruka kw’izina ry’Abarundi bose, ko mwitanze mutiziganya, mugakora ijoro n’umurango kugira muhashe inkozi z’ikibi ata kindi zirota atari ukudusubiza mw’ihumbi. Iteka n’itekane birangwa mu gihugu cacu, ni mwebwe tubikesha imbere y’abandi bose.
3. Ku kaba nkako, n’aho ari mwebwe muja imbere mu gikorwa co gutsimbataza amahoro n’umutekano, murazirikana neza ko mwama mukeneye agacumu k’ubumwe k’Abenegihugu, abajejwe Intwaro, abajejwe Ubutungane, eka mbere n’abandi bose barangurira imirimo yabo mu Burundi.
4. Mu ntumbero yo kubungabunga neza amahoro n’umutekano, dutegerezwa kwama na ntaryo twisunga ya nyabune igizwe n’inzego zijejwe umutekano no kwivuna abansi, abajejwe intwaro, abajejwe ubutungane hamwe n’Abenegihugu.
5. Turabakeje mwebwe mwese mwakoze ibishoboka vyose kugira imirimo yanyu iranguke ku rugero rushimishije, haba mu gihugu hagati canke mu makungu aho mwama na ntaryo mwitera iteka mukongera mugatera iteka igihugu cabibarutse.
6. Intambamyi mwahuye twaziyumviye. Nk’uko twama tubikora, twiyemeje kubashigikira no gusaba Abarundi bose ngo babashigikire kugira inyishu z’ibibazo vyagiye biravugwa ziboneke ku rugero rushimishije.
7. Ico tubasavye, cane cane mwebwe indongozi muri izi nzego, nuko mutocika inkokora canke ngo mudebukirwe kubera ingorane iyo ariyo yose, mwame na ntaryo mugendera akarangamutima k’inzego zanyu mugukorana umwete n’ubwira naho hoba mu bihe bigoye, mwamane umutima wo kwihangana, kwiyumanganya no kwizera. Intwari rurangiranwa nka Ntare Rushatsi, Ntare Rugamba, Mutaga III, Mwambutsa III na Mwezi Gisabo bababere akarorero, kandi muzirikane ko kwizera no kwihangana bishikana ku ntsinzi.
8. Muramiza ku muzirikanyi ko “Akagumye bagumako”, muheze mukore muremye kandi muremeshe abo murongoye. Ku kaba nkako, intambwe mugezeko uno musi ni nziza ugereranije n’iyo mwavuye, kandi imbere ni heza cane.
9. Turabakengurukiye cane kandi ku twigoro dutandukanye nko gukingira ibidukikije mu gutera ibiti, gurtyo mugaterera mu gushira mu ngiro umugambi w’Igihugu wo kwambika imisozi y’Uburundi, naho bitari biri mu mirimo yanyu ya misi yose.
10. Ivyo bikaba vyerekana ko mwitwararitse bimwe biboneka ineza y’Uburundi mu bisata vyose bigize ubuzima bw’Igihugu. Tubifurije gutera muja imbere, mubandanye mubera akarorero keza Abarundi bose, eka mbere n’abanyamahanga baba mu gihugu cacu.
11. Turakenguruka cane umutima wanyu wo kwitangira Uburundi n’Amakungu gushika naho bamwe muri mwebwe bahasize ubuzima. **Ni naco gituma imbere yo kubandanya Ijambo, nashaka kubasaba ngo muhaguruke tumare umwanya twibuka izo ntwari twabuze tutanka.**

**Banyakwubahwa mwese,**

**Ntwazangabo,**

**Batumire bahire;**

1. Iruhande y’ivyaranguwe twashikirijwe n’Umushikiranganji wo kwivuna abansi no kwitaho abahoze ku rugamba hamwe n’uwumutekano vyinshi kandi bishimishije, twumvise ko mufise imigambi mikuru mikuru muzokwisunga muri uyu mwaka ugiye gutangura.
2. Twiyumviye ko ari imigambi irashe kandi yisunga imigambi y’Igihugu. Tubipfurije kuyirangura mukayishitsa, gutyo mu mwaka uza nk’aya mango tuzohurire hamwe twigina umwimbu ushimishije.
3. Nayo kuvyerekeye ibibazo n’ingorane mufise haba mu bijanye n’akazi, ugutegekanirizwa kazoza muri INSS n’ibindi, Turabaremesheje tubamenyesha ko Reta turongoye izokora uko ishoboye kwose kugira inyishu kuri ivyo bibazo zitorwe.

**Banyakwubahwa mwese,**

**Ntwazangabo,**

**Basirikare namwe bapolisi aho muri hose;**

**Batumire bahire;**

1. Nkuko twama tubigira kandi tutazohengeshanya kubikora, twagomba dusubire tubahe impanuro n’aho kuri benshi ari ukwibukanya. Mu majambo make, twagomba dusubire kwibutsa abari mu nzego zijejwe kwivuna abansi no kubungabunga umutekano n’igendereza kwamiza ku muzirikanyi ibi bikurikira:

**Ubwa mbere:** Kwama na ntaryo mugize urunani rw’intamenwa. Inzego zanyu ni magiriranire, ni inzego zungurana kandi zuzuzanya. Mutegerezwa rero kwama musenyera ku mugozi umwe mu migambi n’ibikorwa vyanyu vyose.

Ba sokuru barayamaze ngo: “**Umutwe w’umwe ntiwigira inama**”**,** kandi ngo:“**Umwe yifasha gusara ntiyifasha gusaba**”. Ni musangire akabisi n’agahiye. Kanatsinda musangiye ugupfa n’ugukira.

**Ubwa Kabiri:** Murama mugendera discipline kuko ari yo nkingi nyamukuru y’inzego muhurikiyemwo, haba mu Burundi canke mu makungu;

**Ubwa Gatatu:** Murama mwirinda kugira nkunzi na mpinga yanje mu gutunganiriza Abarundi n’abanyamahanga baba mu Burundi, mu kubabungabungira umutekano wabo n’ivyabo;

**Ubwa Kane:** Muririnda ba sesankuyoze n’abo bose bagomba kubatesha umurongo babinjiza mu vya politike kandi amategeko abagenga atabibemerera;

**Ubwa Gatanu:** Murame na ntaryo murangwa n’ukwubahana:umuto yubahe umukuru, umukuru nawe yubahe umuto kandi amwubahirize;

**Ubwa Gatandatu:** Muramirira kure inyosha mbi zose aho ziturutse hose, mwumvirize nyabuna ababarongoye kandi mubayoboke;

**Ubw’Indwi:** Muririnda ingeso mbi zo gusesagura itunga ry’Igihugu no gusinzikaza ubuzima bwa kiremwa muntu na cane cane abana, abapfasoni, abagendana ubumuga n’abageze mu zabukuru; mugwanye mwivuye inyuma urundandazwa rutemewe n’amategeko, ibiturire n’ibiyayuramutwe.

**Ubw’Umunani:** Murabera ijisho n’ugutwi abarongoye Igihugu kugira ntihagire abaduca mu ryahumye, maze ingingo zikenewe zose zifatwe atakirononekara. Murame murangwa n’umutima wo gukunda Igihugu mu mvugo no mu ngiro.

**Ubw’Icenda:** Kunagura Ubuhinga n’Ubumenyi ni igokorwa co guhozako. Muritwararike gukarisha ubwenge no kubukarihirizanya mu buryo bwose bushoboka, na cane cane ubuhinga n’ubumenyi bujanye no gucungera umutekano w’ahacukurirwa ubutare hamwe n’imigambi mikuru y’Igihugu nk’amabarabara n’inyubako rusangi.

**Ubw’Icumi:** Inzego zanyu zihurikiyemwo Abarundi, kandi hari vyinshi cane musangiye n’abandi Barundi batari muri izo nzego. Musabwe rero kwifatanya n’abandi Barundi mu bikorwa bitandukanye bishira imbere Iterambere n’Iteka vy’Igihugu, cane cane kuzirikana Igihugu ico arico, n’ico umwe wese ategerezwa kugikorera.

**Ubw’Icumu na rimwe:** Aha muri hari abandi kandi ejo canke hirya y’ejo hari abazobakorera mu ngata. Musabwe kwitwararika, imisi yose na hose, gusiga Iragi ryiza n’izina ryiza mu bicishije mu bikorwa bitazimangana nk’Ibitabu, Amareresi, Inyubakwa n’Ivyibutso.

**Ubw’Icumu na kabiri:** Amahoro n’umutekano dufise ashimisha benshi ariko ntanezereza bose. Murame maso rero kuko **“uwutambana na mukeba ntakubita urugohe”.**

**Ubw’Icumu na gatatu:** Murame mugendera Iragi rya ba sokuru. Kuva ku ntwaro z’Abami gushika mu gihe co guhabuza Intahe yo Kwikukira, Imana yamye ari Umucisho, Umuheto n’Inkinzo vy’Uburundi n’Abarundi.

**Imana-Umwami-Uburundi** cari Icuvugo c’Ingoma y’Uburundi; kandi namwe ntimuhengeshanya kuririmba ngo “**Burundi bwacu… Imana yakuduhaye ikudutungire”**. Kurya Imana itigeze itetereza ba sokuru na ba sokuruza, niko namwe itazobatetereza ni mwayiyegereza kandi mu kayishira imbere mu migambi n’ibikorwa vyanyu.

1. Dusavye cane cane abarongoye abandi gufata nka nkama izo mpanuro, kandi bazokwame bazibutsa abo bajejwe, kugira ejo ntihagire uwuzokwicuza ati:”Iyo menya”. Ni co mujejwe, kandi nimwavyumvisha abo mutwara bose, namwe muzokworoherwa mu gushika kuri ya migambi myiza mwadushikiriza.
2. Tubasavye rero gufata nka nkama izi mpanuro, kandi muzokwame muzisubiriramwo abo mujejwe kugira ejo ntihagire uwuzokwicuza ati:”**Iyo menya”**, mwame mwibuka kandi ko “**agatu gatekeye amahwa kimena”**. Ni co mujejwe kandi ni mwavyumvisha bose, namwe muzokworoherwa mu gushika kuri ya migambi myiza mwadushikiriza. Vyongeye **“Ntawuta agatu atagatoboye”.**

**Banyakwubahwa mwese,**

**Ntwazangabo,**

**Basirikare namwe bapolisi aho muri hose,**

**Batumire bahire;**

1. Mu gusozera, dusubiye kwipfuriza intwaramiheto n’abaporisi b’Uburundi n’imiryango yabo, aho bari hose, haba mu Burundi canke mu makungu iyo bari mu mirimo itandukanye, Noeli nziza n’umwaka mushasha mwiza w’2018. Uze ubabere umwaka muhire, umwaka w’amahoro n’imigisha myishi iva ku Mana, umutekano, ibikorwa n’iterambere kuri bose.
2. Twongeye kandi gushima ubutumire n’icicaro c’iteka mwaduhaye muri iki kibanza kibereye ijisho, tutibagiye n’inzimano mwaduteguriye.

**IMANA IBAHEZAGIRE,**

**MURAKOZE.**